Marcelová

Marcelová (historicky , ) je obec na Slovensku v okrese Komárno. Vznikla v roku 1942 spojením obcí Marcelová a Krátke Kosihy.

Polohopis 
Obec leží na východnom okraji Podunajskej roviny, v jej geomorfologickej časti Martovská mokraď. Východne od obce sa krajina vlní v Hronskú pahorkatinu. Územím obce preteká Sedmerovský a Konopný kanál. Obec susedí s katastrom obcí Svätý Peter, Iža, Patince, Radvaň nad Dunajom, Virt a Šrobárová.

Z južného smeru vedie do obce cesta III/1465 (Radvaň nad Dunajom – Marcelová), ktorá odbočuje z cesty Komárno – Štúrovo. Zo severozápadu vedie cesta III/1464, napojená pri Chotíne na cestu II/589 a pokračujúca východným smerom na Bátorove Kosihy. Komárno je vzdialené  západne, Štúrovo  východne, Nové Zámky  severne a do krajského mesta je to rovnako severným smerom .

Časti obce  
Marcelová sa skladá z dvoch katastrálnych území:

 Marcelová - 18,15 km²
 Krátke Kosihy (Krátke Kesy) - 17,60 km²

Dejiny 
Chotár Marcelovej leží v oblasti bohatej na archeologické nálezy, potvrdzujúce osídlenie v dávnych dobách. Aj tu sa potvrdil pobyt ľudí doby bronzovej a železnej, po ktorých sa zachovali i žiarové hroby. Mladšie nálezy dokumentujú dobu sťahovania národov, no i obdobie príchodu staromaďarských kmeňov. 

Miestna časť Kutrakeszi sa v listinách prvýkrát spomína v roku 1256, kedy kráľ Belo IV. daroval osadu Kezu (tak ako aj susedný Virt) Sigfriedovi. V roku 1349 patrila Lörincovi a od roku 1377 až do skončenia II. svetovej vojny rodu Baranyaiovcov. V roku 1576 sa táto osada spomína pod názvom Zsitvakeszi. V roku 1787 v nej žilo 659 a v roku 1828 už 724 obyvateľov.

Osada „Nagkezeu“ sa spomína v roku 1353, od roku 1482 bola za verné služby kráľovi v majetku rodiny Pozsárovcov. Tak ako celé okolie, aj táto obec bola po tureckých nájazdoch v roku 1552 takmer vyľudnená. Po ich odchode toto územie prešlo do majetku rodu Pálffyovcov a obec začala prosperovať. V roku 1787 ju obývalo 712, v roku 1828 to bolo 822 a v roku 1880 už 1949 obyvateľov. O ďalších viac ako 100 obyvateľov narástla populácia po 1. svetovej vojne, no do roku 1930 sa počet obyvateľov znížil na 1676. Ničivé zemetrasenie zasiahlo obec v roku 1770, povodne spôsobili veľké škody najmä v rokoch 1896 a 1920.

Novodobá obec vznikla v roku 1942, kedy sa zlúčili obce Marcelová a Krátke Kosihy.

Kultúra a zaujímavosti

Pamiatky 
 Rímskokatolícky kostol sv. Jána Krstiteľa v časti Krátke Kosihy, jednoloďová baroková stavba s polygonálnym ukončením presbytéria a predstavanou vežou, z roku 1731. Stojí na mieste staršieho stredovekého kostola, ktorého časť hmoty môže byť inkorporovaná v súčasnom kostole. Obnovou prešiel v roku 1986. Fasády kostola sú členené opornými piliermi a polkruhovo ukončenými oknami. Veža je lemovaná pilastrami a ukončená korunnou rímsou s terčíkom a ihlancovou helmicou. 

 Reformovaný kostol, jednoloďová klasicistická stavba s pravouhlým záverom a predstavanou vežou, z roku 1803. V roku 1836 bol doplnený o vežu a v roku 1906 prešiel obnovou. Interiér kostola je plochostropý. Nachádza sa tu trojraenná drevená empora a klasicistická kazateľnica dekorovaná festónmi a rozetami na parapete. Fasády kostola sú hladké so segmentovo ukončenými oknami. Veža je členená lizénovými rámami a kordónovými rímsami, ukončená je korunnou rímsou s terčíkom s hodinami a barokovou helmicou.

 Súsošie sv. Anny s Pannou Máriou, baroková socha z roku 1764. Obnovou prešla v roku 1994 a 2004. 

 Socha Panna Márie bolestnej, baroková socha z roku 1764. Stojí na volútovom podstavci.

Prírodné zauímavosti 
 Marcelovské piesky
 Marcelovský park
 Pohrebište (prírodná rezervácia)

Partnerské obce 
  Badacsonytomaj, Maďarsko
  Vasad, Maďarsko

Referencie

Iné projekty

Zdroj 
 Oficiálna stránka obce

 
Obce okresu Komárno